Beatissime pater. – Supplicat humiliter sanctitati vestre devotus illius orator Iohannes Petri, presbyter Aboensis dioecesis, licentiatus in decretis, quatenus eum, ut equum ab iniquo et licitum ab illicito facilius discernere possit, specialibus favoribus et gratiis prosequentes sibi ut leges et jura civilia in aliqua universitate seu studio in loco, ubi illud vigeat generale, usque ad quinquennium audire et in illis debitis cursibus prorsus gradus consuetos suscipere ac quoscumque actus scolasticos exercere et postquam sufficiens et ydoneus repertus fuerit bacalariatus et licentiatus ac doctoratus gradus suscipere libere et licite valeat licentiam et facultatem concedere et indulgere dignemini de gratia speciali absque censurarum incursu, non obstantibus felicis recordationis Honorii III et Innocenti III predecessorum vestrorum et aliis apostolicis et in provincialibus et sinodalibus conciliis editis generalibus vel specialibus constitutionibus et ordinationibus ac statutis etc. juramento etc. roboratis ceterisque contrariis quibuscumque cum clausulis oportunis et consuetis. Concessum ut petitur in presentia domini nostri Pape. Io. Casertanus. Et quod presentis supplicationis sola signatura sufficiat et fidem ubique faciat absque litterarum desuper expeditione, attento quod orator est presens in curia. – Concessum. Io. Casertanus. Dat. Rome apud Sanctum Petrum pridie kalend. iulii anno tertio.